SAMBIRU 27
Kumbi Layibulale ya pa Nyumba ya Ufumu Yingatiwovya Wuli?
Kumbi mukhumba kufufuza nkhani zinyaki kuti muliziŵi umampha Bayibolu? Kumbi mukhumba kulivwisa umampha lemba linyaki, kuziŵa vakukwaskana ndi munthu, malu pamwenga fundu yinyaki yo yikuzumbulika m’Bayibolu? Kumbi mukuŵanaŵanapu kuti Mazu ngaku Chiuta ngangakuwovyani pa suzgu lo mwenalu? Asani ndi viyo, kafufuzeni fundu zo mukhumba kuziziŵa pa layibulale yo ye pa Nyumba ya Ufumu.
Pasanirika mabuku ngo ngatovya pa kufufuza. Vingachitika kuti mulivi mabuku ngosi nga Akaboni aku Yehova ngo ngakonkhoska Bayibolu mu chineneru chinu. Kweni pa layibulale yo ye pa Nyumba ya Ufumu pangasanirika mabuku nganandi ngasonu. Pangasanirika so mabuku ngakupambanapambana ndi madikishonale ngo ngangakuwovyani kusaniya vinthu vo mufufuza. Mungafufuza mabuku ngo mupenja pa layibulale mwechendayambi pamwenga asani mwamaliza maunganu. Asani mwe ndi kompyuta mu Nyumba ya Ufumu yinu, mungasaniyamu Layibulare ya pa kompyuta. Iyi ndi pulogilamu ya pa kompyuta yo musanirika mabuku ngidu nganandi ndipu njambula kusuzga asani mukhumba kufufuza nkhani pamwenga malemba.
Njakovya ku ŵanthu wo akulembesa mu Sukulu ya Unganu wa Umoyu Wachikhristu Ndipuso Uteŵeti. Asani mukulembesa mu sukulu, mungagwiriskiya ntchitu mabuku ngo nge pa layibulale yo ye mu Nyumba ya Ufumu asani munozgeke nkhani yinu. Wakuwonere Unganu wa Umoyu Wachikhristu Ndipuso Uteŵeti ndiyu wawonere layibulale yeniyi. Iyu ndiyu wawonesesa kuti mabuku ngasonu ngalipu ndipuso kuti ngaŵikika umampha. Iyu pamwenga munthu yo watikusambizani Bayibolu wangakulongoni mo mungasaniriya fundu zo mukhumba. Kweni mutenere cha kuto mabuku ngo nge pa layibulale yeniyi. Asani muŵerenga mungalembangamu cha mukati, ivi viwovyengi kuti mabuku ngo ngawonekengi umampha.
Bayibolu likamba kuti asani tikhumba ‘kusaniya zeru zaku Chiuta’ titenere kuyesesa kufufuza ‘nge chuma chakubisika.’ (Nthanthi 2:1-5) Layibulale yo ye mu Nyumba ya Ufumu yingakuwovyani kuti muyambi kufufuza vinthu vo mupenja.
-
Kumbi ndi vinthu wuli vo visanirika mu Nyumba ya Ufumu, vo vingakuwovyani asani mukhumba kufufuza nkhani?
-
Kumbi ndi yani yo wangakuwovyani kuti mugwiriskiyengi ntchitu umampha layibulale?
tum_Latn tum_Latn tum_Latn tum_Latn tum_Latn tum_Latn unk tum_Latn unk nya_Latn